ÍA er komið í 7. sæti 1. deildar Íslandsmótsins í körfubolta eftir öruggan sigur á Hrunamönnum í leik á Jaðarsbökkum á föstudagskvöldið . Hrunamenn eru enn án stiga og í neðsta sæti deildarinnar . ÍA er með átta stig , jafnmörg og Höttur , Ármann og Þór Akureyri , en í sæti fyrir ofan tvö fyrrnefndu félögin vegna betri útkomu í innbyrðis viðureignum . Skagamenn voru seinir í gang gegn Hrunamönnum og einbeitingin virtist ekki upp á marga fiska . Munurinn var lítill á liðunum í fyrri hálfleiknum og ÍA með aðeins sjö stiga forskot í leikhléinu 47 : 40 . Í seinni hálfleiknum fóru svo hlutirnir að gerast og niðurstaðan góður sigur heimamanna , 108 : 86 . Halldór Gunnar Jónsson átti mjög góðan leik hjá ÍA , einkanlega í seinni hálfleik , skoraði 30 stig og átti fjórar stoðsendingar . Áskell Jónsson kom næstur með 18 stig , sex fráköst og sjö stoðsendingar . Dagur Þórisson hefur oft leikið betur , en skoraði þó 13 stig og tók 11 fráköst . Það sama má segja um Hörð Nikulásson sem skoraði 13 stig í leiknum , en Hörður lenti snemma í villuvandræðum . Athygli vakti góður leikur Ómars Helgasonar í fyrri hálfleiknum , þegar hann skoraði níu stig , en hann kom lítið við sögu í seinni hálfleik . ÍA á ekki leik í deildinni i vikunni en næstu verkefni eru erfið , gegn tveimur af efstu liðunum í deildinni , Haukum og Val . Skallagrímur í Borgarnesi var í fríi í 1. deildinni í síðustu viku en Skallarnir mæta um næstu helgi Ármanni í Reykjavík . Skallagrímur er í 4. sæti 1. deildar með 16 stig , er jafnt Þór Þorlákshöfn að stigum .